b'\n_START_ARTICLE_\nStilton (sir)\n_START_PARAGRAPH_\nStilton je angle\xc5\xa1ki sir s plemenito plesnijo.\n_START_SECTION_\nZna\xc4\x8dilnosti\n_START_PARAGRAPH_\nStilton je narejen iz kravjega mleka in ima okoli 35\xc2\xa0% dele\xc5\xbe ma\xc5\xa1\xc4\x8dob ter okoli 23\xc2\xa0% dele\xc5\xbe beljakovin. Starajo ga pribli\xc5\xbeno devet tednov, v drugi polovici zorenja pa mu dodajo bakterije plesni Penicillium roqueforti, ki mu da zna\xc4\x8dilen modri vzorec, prepreden skoraj vse do skorje. V primerjavi z drugimi siri so hlebi stiltona dokaj visoki in te\xc5\xbeki od 2,5 do 8 kilogramov. Njegova skorja je groba in spominja na drevesno lubje. Okus spominja na staro usnje , temno \xc4\x8dokolado ter pikanten okus modre plesni, s pridihom okusa belega vina in za\xc4\x8dimb._NEWLINE_Obstajata dve vrsti sira stilton, bolj znani modri in manj znani beli stilton. Beli stilton je razli\xc4\x8dica sira, izdelanega po enakem postopku, le da ta ni oku\xc5\xbeen z bakterijo plesni in zato nima modrih vzorcev.\n_START_SECTION_\nProizvodnja\n_START_PARAGRAPH_\nOba sira sta bila za\xc5\xa1\xc4\x8ditena s strani Evropske komisije, pod tem imenom pa ju lahko izdelujejo samo v treh angle\xc5\xa1kih grofijah; Derbyshire, Leicestershire in Nottinghamshire. Trenutno je v celotni Angliji le \xc5\xa1est sirarn, ki izdelujejo stilton, vse pa delujejo pod strogim nadzorom neodvisnih in\xc5\xa1pekcijskih slu\xc5\xbeb, ki zagotavljajo, da se tam upo\xc5\xa1teva Evropski standard EN 45011. Pet od teh \xc5\xa1estih sirarn obratuje v Vale of Belvoir, to\xc4\x8dneje v vaseh Colston Bassett, Cropwell Bishop in Long Clawson, na meji med grofijama Nottinghamshire in Leicestershire. Edina sirarna izven tega obmo\xc4\x8dja deluje v vasi Hartington v Derbyshiru.\n_START_SECTION_\nZgodovina\n_START_PARAGRAPH_\nIroni\xc4\x8dno je, da v vasi Stilton village, ki je dala siru ime, danes sira s tem imenom ne morejo izdelovati, saj spada pod grofijo Cambridgeshire. Sirar, ki je zaslu\xc5\xbeen za slavo sira stilton je bil Cooper Thornhill, lastnik gostilne Bell Inn na Great North Road, v vasici Stilton. Leta 1730 je Thornhill na obisku na eni izmed leicestershirskih kmetij odkril zanimiv moder sir, ki mu je bil izjemno v\xc5\xa1e\xc4\x8d. S kmetijo je takoj podpisal dogovor, ki je njegovi gostilni zagotavljal ekskluzivne pravice za prodajo tega sira. Skozi vas je v tistem \xc4\x8dasu potekala najbolj prometna pot iz Londona v Severno Anglijo, kar je pripomoglo k temu, da se je slava sira ponesla po celi Angliji.\n_START_SECTION_\nPostre\xc5\xbeba\n_START_PARAGRAPH_\nStilton v Angliji pogosto ponudijo skupaj z zeleno, velikokrat pa ga dodajo tudi v razli\xc4\x8dne zelenjavne juhe. Sam Stilton ponudijo s kruhom ali slanim pecivom, zraven pa se dobro poda vino Portovec._NEWLINE_Beli Stilton ponudijo skupaj s \xc4\x8dokolado ali suhim sadjem, pogosto pa ga dodajo k angle\xc5\xa1kemu sadnemu pecivu.'